བརྩེ་བའམ་ཞེན་ཆགས་གང་ཞིག་གིས་ངེད་གཉིས་ཀྱིས་ཡུན་རིང་ཞིག་ལ་མཁར་ཤུལ་འདིར་བསྐོར་བ་བརྒྱབ་པ་དང་།དྲན་རྟེན་གྱི་འདྲ་པར་ཡང་གང་མང་བླངས།སྤུ་རྒྱལ་བཙན་པོས་གནས་འདི་ནས་སྒམ་ཞིང་བརླིངས་པའི་བཀའ་གཙིགས་ཇི་འདྲ་ཞིག་གནང་མྱོང་ཞིང་།ཀྭ་ཆུའི་བློན་ཆེན་དག་གིས་ཡུལ་འདི་ནས་བཙན་ལ་བརྗིད་པའི་ཐ་ཚིག་ག་འདྲ་ཞིག་བསྒྲགས་མྱོང་ལ།ཤ་ཅུའི་རྩེ་རྗེ་དག་གིས་མཁར་འདི་ནས་སྤྲོ་ལ་སྐྱོ་བའི་ཆབ་སྲིད་ཀྱི་ཟློས་གར་ཇི་འདྲ་ཞིག་འཁྲབ་མྱོང་ངམ།ད་ལྟ་མཁར་ཤུལ་འདི་ཉིད་ལོ་མང་སྐྱེས་པའི་རྩྭ་ཡན་གྱི་གསེབ་ན་དལ་ཅག་གེར་གཉིད་དུ་ཡུར་འདུག་སྟེ།ཁོང་གིས་སྤུ་རྒྱལ་བཙན་པོ་ཚང་གི་ལོ་རྒྱུས་སམ་ཡང་ན་མ་འོངས་འབྱུང་འགྱུར་དང་འབྲེལ་བའི་རྨི་ལམ་ཅི་ཞིག་རྨི་བཞིན་ཡོད་དམ།